Vrystaat-plase se Eskom-meters bekykArgieffoto Eskom het Maandag in ŉ verklaring gesê ŉ werknemer van ŉ Eskom-kontrakteur is in hegtenis geneem nadat daar “op groot skaal” met elektrisiteitsmeters in dié gebied gepeuter is. Volgens die verklaring het die verdagte hom as ŉ Eskom-werknemer voorgedoen en die meters op plase naby Bothaville en Viljoenskroon omseil. “Die verdagte het aangebied om inwoners se elektrisiteitsmeters ‘te kalibreer’ om kamstig laer elektrisiteitsgebruik tot gevolg te hê. Hy het Eskom-kliënte tussen R2 300 en R10 000 per meter gevra,” lui die verklaring. Nadat Eskom ŉ wenk hieroor ontvang het, het hulle die saak by die Valke aangemeld. ŉ Ondersoek van byna 18 maande het gevolg en die verdagte is Vrydag op heterdaad betrap en in hegtenis geneem. Eskom het gesê hy sal gevolglik alle elektrisiteitsmeters op plase in dié area oudit. “Kliënte met wie se meters gepeuter is, kan ŉ boete van tot R35 000 opgelê word, ŉ fooi gevra word vir agterstallige gebruik en moontlik vervolging in die gesig staar.” Enigiemand met meer inligting oor die saak of wat graag na vore wil kom, kan Eskom gedurende kantoorure by 051 404 2277 kontak. Indien jy vermoedelike elektrisiteitsdiefstal wil aanmeld, kan jy ŉ SMS na 32211 (R1 per SMS) stuur.